ΓΡΑΠΤΗ ΕΡΩΤΗΣΗ E-0884/97 υποβολή: Nikitas Kaklamanis (UPE) προς το Συμβούλιο (11 Μαρτίου 1997)

Θέμα: Συνέπειες της Οικονομικής και Νομισματικής Ενοποίησης

Θέμα αιχμής είναι στις μέρες μας η καθιέρωση του Ενιαίου Ευρωπαϊκού νομίσματος. Υπάρχουν, παρόλα αυτά, πλήθος ερωτηματικά σχετιζόμενα με την τύχη των χωρών που θα μετάσχουν στην ΟΝΕ, αλλά και εκείνων που δεν θα θελήσουν να μετάσχουν ή σκοπεύουν να μετάσχουν σε επόμενη φάση.

Το θέμα είναι εξαιρετικά σοβαρό - ας μην ξεχνάμε ότι τίθενται προς συζήτηση και μεταφυσικοί προβληματισμοί, για το ποιά π.χ. άποψη θα είχαν οι ιδρυτές πατέρες της Ε.Ε. για την ΟΝΕ κλπ. - και γι' αυτό θα ήθελα να ρωτήσω το Συμβούλιο τα ακόλουθα:

1. Έχουν εκτιμηθεί οι επιπτώσεις για τις μικρές, ιδιαίτερα, χώρες της απώλειας μακροοικονομικών εργαλείων όπως της δυνατότητας υποτίμησης του νομίσματός τους;

2. Έχει μελετηθεί με ποιό τρόπο θα μπορούσε να αντισταθμισθεί η πτώση της ανταγωνιστικότητας των προϊόντων των μικρών - επαναλαμβάνω - χωρών, που θα αδυνατούν να την αντισταθμίσουν σε μία, έστω ελεγχόμενη, προσαρμογή της ισοτιμίας του νομίσματός τους;

3. Έχει εκτιμηθεί ότι μία πτώση της παραγωγής των μικρών χωρών της Ε.Ε. και μία αύξηση της ανεργίας θα μπορούσε να οδηγήσει σε τέτοια χειροτέρευση τα δημόσια οικονομικά τους, που η άνοδος της φορολογίας και οδυνηρές περικοπές στις κοινωνικές δαπάνες θα εμφανίζονται ως αναπόφευκτες;

4. Έχει εξετάσει το Συμβούλιο το σενάριο όπου οι πολυεθνικές επιχειρήσεις είναι πιθανόν να επικεντρώσουν τις επενδύσεις τους στην Ε.Ε. εντός της ζώνης του EURO, αποχωρώντας από χώρες με ήδη κλονισμένες και σε βιομηχανική στασιμότητα οικονομίες;

5. Έχει ληφθεί μέριμνα για τις μικρές χώρες της Ε.Ε. που δεν θα περιληφθούν στην πρώτη ομάδα χωρών που θα μετάσχουν στην ΟΝΕ, ώστε να καταστεί δυνατή και επιτυχής η συμμετοχή τους σε όσο το δυνατόν συντομότερο χρονικό διάστημα;

Απάντηση (4 Δεκεμβρίου 1997)

1., 2. και 3. Το Συμβούλιο υπενθυμίζει ότι ο πρωταρχικός στόχος της νομισματικής πολιτικής στην τρίτη φάση της ΟΝΕ είναι η διατήρηση της σταθερότητας των τιμών.

Το άρθρο 109 Ι της Συνθήκης για την ΕΕ ορίζει τέσσερα κριτήρια σύγκλισης. Η τήρηση των κριτηρίων αυτών απαιτεί, τόσο για τα κράτη μέλη που θα υιοθετήσουν το ενιαίο νόμισμα εξαρχής όσο και για εκείνα τα οποία θα το υιοθετήσουν αργότερα, μια σταθερή προσπάθεια για τη δημιουργία μακροοικονομικών συνθηκών που θα συμβιβάζονται με τη σταθερότητα των τιμών και των συναλλαγματικών ισοτιμιών.

Στο ψήφισμα του Ευρωπαϊκού Συμβουλίου του Άμστερνταμ για τη θέσπιση ενός μηχανισμού συναλλαγματικών ισοτιμιών στο τρίτο στάδιο της ΟΝΕ τονίζεται ότι το σταθερό οικονομικό περιβάλλον είναι απαραίτητο για την καλή λειτουργία της ενιαίας αγοράς και για περισσότερες επενδύσεις, οικονομική ανάπτυξη και απασχόληση, και επομένως, εξυπηρετεί το συμφέρον όλων των κρατών μελών.

Στο ίδιο ψήφισμα επιβεβαιώνεται ότι, για τη διαρκή σταθερότητα των συναλλαγματικών ισοτιμιών, τα κράτη μέλη πρέπει να ασκούν πειθαρχημένη και υπεύθυνη νομισματική πολιτική, που θα τείνει προς τη σταθερότητα των τιμών, καθώς και υγιή δημοσιονομική και διαρθρωτική πολιτική.

Ο νέος μηχανισμός συναλλαγματικών ισοτιμιών ο οποίος, ήδη από την αρχή της τρίτης φάσης, θα αντικαταστήσει το εν ισχύι ευρωπαϊκό νομισματικό σύστημα, θα αποτελέσει για τα κράτη μέλη που θα είναι εκτός της ζώνης του ΕΥΡΩ αλλά συμμετέχουν στο μηχανισμό, σημείο αναφοράς για την άσκηση υγιούς οικονομικής και νομισματικής πολιτικής.

Ταυτόχρονα, ο μηχανισμός θα συμβάλει επίσης στην προστασία όλων των κρατών μελών από αδικαιολόγητες πιέσεις στις αγορές ξένου συναλλάγματος και θα ενισχύσει την εμπιστοσύνη των αγορών.

4. Μέχρι σήμερα, δεν έχει υποβληθεί στο Συμβούλιο καμία μελέτη η οποία θα εξετάζει την υπόθεση που περιγράφεται από τον αξιότιμο κ. Βουλευτή.

5. Ο νέος μηχανισμός θα συνδράμει τα κράτη μέλη που δεν θα συμμετέχουν στο ΕΥΡΩ στην επίμοχθη προσπάθειά τους προκειμένου να επιτύχουν υψηλό βαθμό διαρκούς και σταθερής σύγκλισης των βασικών οικονομικών στοιχείων και να υιοθετήσουν, ενδεχομένως, εν συνεχεία το ΕΥΡΩ, στα πλαίσια των κριτηρίων σύγκλισης που έχουν οριστεί από τη ΣΕΚ.